OKF Byudvikling

Høringssvar - Kommuneplantillæg for ungdomsboliger

Valby Lokaludvalgs planudvalg har behandlet høringen på dets møde den 5. november 2013 og har udarbejdet nedenstående høringssvar på vegne af Valby Lokaludvalg.

Valby Lokaludvalg er positive overfor intentionerne om at skabe mulighed for flere ungdomsboliger i København.

Valby Lokaludvalg mener, at det er vigtigt at sikre, at de kommende ungdomsboliger integreres i de omkringliggende bysamfund og ikke placeres som ”øer” i den eksisterende by. Valby Lokaludvalg ser et stort potentiale i ungdomsboliger i forhold til at skabe et aktivt og levende byliv. Lokaludvalget ser gerne at ungdomsboliger både placeres i sammenhæng med eksisterende ejerboliger, almene bebyggelser og andelsboliger.

Valby Lokaludvalg mener, at der i forbindelse med opførslen af nye ungdomsboliger bør være et særligt fokus på at implementere og integrere miljørigtige løsninger i boligmassen, særligt med henblik på at anspore de unge til at agere og handle miljøbevidst både nu og i fremtiden.

Valby Lokaludvalg ser gerne ungdomsboliger placeret i Valby. Konkret arbejder Valby Lokaludvalg for sportscollege / ungdomsboliger i forbindelse med Valby Idrætspark – en tanke der er opbakning til blandt aktørerne i Valby Idrætspark. Derudover ser Valby Lokaludvalg gerne ungdomsboliger i udviklingsområdet omkring Ny Ellebjerg Station, Følager samt på Grønttorvet.

Med venlig hilsen

Lisbeth Ritter

Formand for Valby Lokaludvalg

Michael Fjeldsøe

Formand for Valby Lokaludvalgs planudvalg.